[{"text_idx": "#000001", "text": "Gan y bydd y ddau uchaf yn brysur yn cystadlu yng Nghwpan Her yr Alban, mae cyfle i\u2019r clybiau eraill gau\u2019r bwlch ar Y Seintiau Newydd a Chaernarfon ar frig y Cymru Premier JD y penwythnos yma."}, {"text_idx": "#000003", "text": "Mae dechrau difrifol Airbus yn parhau gyda\u2019r newydd-ddyfodiaid wedi colli pob un o\u2019u chwe ge\u0302m ers esgyn yn o\u0302l i\u2019r uwch gynghrair."}, {"text_idx": "#000004", "text": "Mae Airbus wedi codi i\u2019r gynghrair eleni ar draul Derwyddon Cefn, clwb orffennodd y tymor diwethaf gyda dim ond naw pwynt ar o\u0302l methu ag ennill ge\u0302m gynghrair tan fis Mawrth, a bydd Steve O\u2019Shaughnessy yn awyddus bod ei di\u0302m yn osgoi tynged tebyg y tymor hwn."}, {"text_idx": "#000005", "text": "Dyw pethau heb fynd yn esmwyth i\u2019r Drenewydd chwaith gyda\u2019r Robiniaid yn eistedd dim ond un pwynt uwchben safleoedd y cwymp yn dilyn eu colled gartref yn erbyn Pen-y-bont brynhawn Sadwrn (Dre 2-3 Pen)."}, {"text_idx": "#000006", "text": "Enillodd Y Drenewydd o 7-0 ar y Maes Awyr \u2018no\u0302l ym mis Ebrill 2017, ond mae criw Chris Hughes wedi methu a sgorio yn eu dwy ge\u0302m yn erbyn Airbus UK ers y fuddugoliaeth swmpus honno."}, {"text_idx": "#000008", "text": "Mae Pen-y-bont yn un o dri chlwb sy\u2019n dechrau\u2019r penwythnos bedwar pwynt y tu o\u0302l i\u2019r Seintiau Newydd ar o\u0302l ennill pedair a cholli dwy o\u2019u gemau cynghrair hyd yma (hafal a\u0302 Chaernarfon a Met Caerdydd)."}, {"text_idx": "#000009", "text": "Aberystwyth achosodd y sioc fwyaf y penwythnos diwethaf drwy ddod a\u2019u rhediad o bedair colled yn olynol i ben gyda buddugoliaeth o 2-1 gartref yn erbyn Cei Connah."}, {"text_idx": "#000010", "text": "Ond roedd \u2018na siom i\u2019r ddau di\u0302m yma yng Nghwpan Nathaniel MG nos Fawrth gan i Ben-y-bont golli 1-2 gartref yn Rhydaman, ac Aberystwyth yn colli ar giciau o\u2019r smotyn yn erbyn Met Caerdydd."}, {"text_idx": "#000011", "text": "Dyw Aberystwyth erioed wedi ennill oddi cartref yn erbyn Pen-y-bont, ac fe enillodd hogiau Rhys Griffiths eu dwy ge\u0302m gynghrair yn erbyn y Gwyrdd a\u2019r Duon y tymor diwethaf heb ildio go\u0302l (Aber 0-3 Pen, Pen 4-0 Aber)."}, {"text_idx": "#000013", "text": "Teg dweud y byddai Cei Connah wedi gobeithio bod ychydig yn dynnach ar sodlau\u2019r Seintiau Newydd wedi dim ond chwe ge\u0302m y tymor hwn."}, {"text_idx": "#000014", "text": "Er ennill eu tair ge\u0302m gartref heb ildio go\u0302l mae\u2019r Nomadiaid saith pwynt y tu o\u0302l i\u2019r pencampwyr ar o\u0302l colli pob un o\u2019u tair ge\u0302m oddi cartref (yn erbyn Met, YSN ac Aber)."}, {"text_idx": "#000015", "text": "Ar o\u0302l curo Airbus mewn ge\u0302m allweddol tua\u2019r gwaelod y penwythnos diwethaf, byddai buddugoliaeth arall i Bontypridd yn eu codi\u2019n hafal ar bwyntiau gyda Chei Connah."}, {"text_idx": "#000016", "text": "Dyw Pontypridd ond wedi sgorio tair go\u0302l mewn chwe ge\u0302m hyd yma, a gyda Chei Connah wedi bod mor gadarn yn eu gemau cartref mae\u2019n siwr mae\u2019r Nomadiaid fydd y ffefrynnau yn y ge\u0302m gyntaf erioed rhwng y ddau di\u0302m yma."}, {"text_idx": "#000019", "text": "Mae Hwlffordd yn parhau i lithro\u2019n raddol i lawr y tabl ar o\u0302l colli eu trydedd ge\u0302m gynghrair yn olynol y penwythnos diwethaf (Cfon 2-1 Hwl), ac hynny cyn colli eto yn erbyn Ffynnon Taf yn y gwpan nos Fawrth."}, {"text_idx": "#000020", "text": "Roedd yr Adar Gleision ar gopa\u2019r gynghrair wedi eu tair ge\u0302m agoriadol, ond bellach dim ond un pwynt sy\u2019n gwahanu ti\u0302m Tony Pennock a safleoedd y cwymp."}, {"text_idx": "#000022", "text": "Mae\u2019r Fflint wedi ennill eu dwy ge\u0302m gartref ddiwethaf yn erbyn Hwlffordd, ond wedi methu a sgorio ar eu dau hymweliad diwethaf a\u0302 Do\u0302l-y-Bont."}, {"text_idx": "#000024", "text": "Mae Met Caerdydd wedi ennill pedair o\u2019u chwe ge\u0302m gynghrair heb ildio go\u0302l, ond pan mae\u2019r myfyrwyr yn colli mae nhw\u2019n colli mewn steil."}, {"text_idx": "#000025", "text": "Dioddefodd y myfyrwyr eu colled drymaf erioed yn y gynghrair y penwythnos diwethaf gan ildio saith gwaith gartref yn erbyn Y Seintiau Newydd (Met 0-7 YSN)."}, {"text_idx": "#000026", "text": "Ychwanegwch hynny at y golled o 5-1 yn erbyn Caernarfon ym mis Awst ac mae ti\u0302m Ryan Jenkins wedi ildio 12 go\u0302l mewn dim ond dwy ge\u0302m."}, {"text_idx": "#000027", "text": "Ond mae\u2019r myfyrwyr yn parhau bedwar pwynt uwchben Y Bala sydd ond wedi ennill dwy o\u2019u chwe ge\u0302m gynghrair y tymor yma ar o\u0302l ildio\u2019n hwyr yn erbyn Y Fflint y penwythnos diwethaf (Ffl 1-1 Bala)."}, {"text_idx": "#000029", "text": "Doedd dim posib gwahanu\u2019r timau y tymor diwethaf gan i\u2019r ddwy ge\u0302m orffen yn ddi-sgo\u0302r, ond bydd prif sgoriwr y Cymru Premier JD, Sam Jones yn ysu i ychwanegu at ei chwe go\u0302l gynghrair i\u2019r Met brynhawn Sadwrn."}, {"text_idx": "#000030", "text": "Bydd uchafbwyntiau\u2019r gemau ar gael ar wefannau cymdeithasol Sgorio a bydd y gorau o gemau\u2019r penwythnos i\u2019w gweld ar S4C nos Lun am 10:00."}]